Document ID: 31987D0413

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 20ής Ιουλίου 1987
σχετικά με τη χρηματοδοτική συμμετοχή της Κοινότητας στα μέτρα προστασίας εναντίον του αφθώδους πυρετού που έχουν θεσπιστεί από την Γαλλία
(Το κείμενο στη γαλλική γλώσσα είναι το μόνο αυθεντικό)
(87/413/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την απόφαση 77/97/ΕΟΚ του Συμβουλίου της 21ης Δεκεμβρίου 1976 περί χρηματοδοτήσεως από την Κοινότητα ορισμένων κτηνιατρικών ενεργειών επείγοντος χαρακτήρα (1), όπως τροποποιήθηκε τελευταία από τον κανονισμό (ΕΟΚ) αριθ. 3768/85 (2), και ιδίως το άρθρο 2,
Εκτιμώντας:
ότι σημειώθηκαν κρούσματα αφθώδους πυρετού που δεν οφείλεται σε εξωτικό ιό σε περιοχές της Ιταλίας γειτονικές προς τα γαλλοϊταλικά σύνορα·
ότι τα κρούσματα της ασθενείας αυτής αποτελούν σοβαρό κίνδυνο για την Γαλλία, ιδίως για τα ζώα εκείνα που διαμένουν σ' αυτές τις συνοριακές περιοχές για θερινή βόσκηση·
ότι η εξέλιξη της κατάστασης και η σοβαρότητα της ασθένειας στην Ιταλία οδήγησαν στη λήψη ορισμένων προστατευτικών μέτρων και ιδίως σαν ενδυνάμωση της ανοσίας των ευαισθήτων ειδών που διαμένουν στη γειτονική με τα γαλλοϊταλικά σύνορα ζώνη· ότι η ενδυνάμωση αυτή είναι απαραίτητη για να προληφθεί η εξάπλωση της ασθενείας στην εν λόγω περιοχή·
ότι τέτοια μέτρα εμβολιασμού ανακοινώθηκαν από τις γαλλικές αρχές στην Επιτροπή στις 7 Μαΐου 1987·
ότι πρέπει, ως εκ τούτου, η Κοινότητα να χορηγήσει χρηματική ενίσχυση στη Γαλλία συμμετέχοντας στην προφύλαξη εναντίον της ασθενείας·
ότι πληρούνται οι απαραίτητες προϋποθέσεις για τη χρηματική συμμετοχή της Κοινότητας·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Για την προφύλαξη εναντίον του αφθώδους πυρετού η Κοινότητα συμμετέχει κατά:
- 50 % όσον αφορά τα έξοδα που αναλαμβάνει η Γαλλία το 1987 για την προμήθεια εμβολίων αφθώδους πυρετού που θα χρησιμοποιηθούν για τον εμβολιασμό των αιγοπροβάτων που είναι μεγαλύτερα των τριών μηνών και των βοοειδών που είναι μεγαλύτερα των τεσσάρων μηνών και δεν έχουν εμβολιαστεί κατά την ετήσια περίοδο προφυλάξεως, τα οποία προορίζονται να αποσταλούν για βόσκηση στις ορεινές περιοχές των διαμερισμάτων Haute-Savoie, Savoie, Hautes-Alpes, Alpes de Haute-Provence και Alpes Maritimes,
- 50 % όσον αφορά τα έξοδα που αναλαμβάνει η Γαλλία το 1987 για την πραγματοποίηση του εμβολιασμού που περιγράφεται στην πρώτη περίπτωση.
Άρθρο 2
Η χρηματοδοτική συμμετοχή της Κοινότητας χορηγείται μετά από προσκόμιση δικαιολογητικών και λεπτομερούς σχεδίου της εκστρατείας εμβολιασμού.
Άρθρο 3
Η παρούσα απόφαση απευθύνεται στη Γαλλική Δημοκρατία.
Βρυξέλλες, 20 Ιουλίου 1987.

Labels: 0
18
5
6